  Наталья Тетерина Анай кыллэн калыккуспо нуналаз, 21-тӥ тулыспалэ, Удмуртиысь Йӧскалык лыдӟетъюртлэн Йӧскалык но шаертодон литературая центраз кылосбур тодосъя докторлэн Риф Насибуллинлэн лекциез ортчиз. Тодосчи удмурт кыллэн азинскон сюресэз сярысь вераз. Кызьы валэктӥз Риф Насибуллин ивортодэтъя «Удмуртия» агентстволэн корреспондентэзлы, удмурт кыллэн туала югдурез сое школаосын дышетонэн герӟаськемын.  «Удмурт кыллэн туала югдурез герӟаськемын удмурт кылэз школаосын дышетонэн. <…> Нош удмуртлэсь книгазэ регистрировать карон сьӧры нокин но уг ветлы. <…> Таӵе условиосын удмурт кылэз азинтыны туж секыт луоз», — вераз Риф Насибуллин. Озьы ке но, удмурт кылэз утён амалъёс вань, шуэ кылосбур тодосъя доктор. Одӥгез соос пӧлысь — мукет кылъёсысь ужъёсты удмурт кылэ берыктон. Али асьмелэн туж трос шундыпуксёнысь, озьы ик ӟуч кылын гожтэм книгаос, берыктымтэ книгаос трос. Берыктоно, быгатонлыксэс егитъёс медаз ыштэ, мед волятозы тылызэс, кылзы мед волялоз Риф Насибуллин, кылосбур тодосъя докторТодэ вайытом, Анай кыллэн калыккуспо нуналэз ЮНЕСКО кичӧлтэмен 2000-тӥ арысен пусйиське. Удмуртиын та нуналэ пӧртэм ужрадъёс ортчо. Кылсярысь Дэбес ёросын Анай кыллэсь нуналзэ но Кузебай Гердлэсь котырес лыдпуссэ пусъёнэз «Мон удмурт» ужрадэ огазеязы. Нош «Лудорвай» музей-заповедник анай кылын видеоверанъёсты гожтыны ӵектэ. Со сяна, 21-тӥ тулыспалэ элькунлэн тросаз ёросъёсын калык уж дураз удмурт дӥсен мынэ. Ватсалом, туэ Башкириысь Татышлы ёросысь котькуд гуртын анай кылэз утёнлы сӥзем кенешонъёс ортчозы.  Тегъёс: Ижкар Удмуртия удмуртъёс Мерлык удмурткыл  